Infractorii din România au speriat America! "Mafia românească vine să-ți golească toate cardurile de debit", avertizează presa americană
Cerșesc și fură bani de carduri, în același timp!
"Au oameni care stau în fața supermarketurilor Walmart și Target și le cer clienților bani. Câteodată au și copii cu ei. Folosesc o interfață plasată deasupra tastaturii bancomatului și o tehnologie bluetooth care este conectată la aceste dispozitive. Apoi pot clona cardurile și îți știu parolele. Așa că e o fraudă dublă: fac bani din cerșetorie și fură banii de pe carduri.
Mii de infractori care au legături cu crima organizată românească au fost identificați în Statele Unite, o mare parte dintre ei intrând ilegal prin granița de sud. O mică parte dintre aceștia intră în țară ca solicitanți de azil, acuzând că sunt discriminați și victime ale unor crime rasiale în țările de origine", au declarat reprezentanți au Procuraturii din Orange County, pentru Fox News.
Florin Duduianu a fost arestat în SUA și riscă 90 de ani de închisoare
Imaginile obținute de El Cajon Police Department (San Diego County, California) au surprins suspecți care plasează skimmer-ele în doar câteva secunde, fără ca angajații magazinelor sau ai benzinăriilor să bage de seamă. Autoritățile americane au arestat deja zeci de suspecți, majoritatea având legături cu grupări de crimă organizată din România.
În ciuda numeroaselor arestări, bandele formate din infractori cu cetățenie română sunt încă puternice, din cauză că s-au aliat cu cartelurile mexicane în SUA și Mexic și cu grupări mafiote puternice din Europa, pentru a goli carduri în zone turistice aglomerate de pe cele două continente. Cele mai mari daune lunare înregistrate din aceste furturi au fost de 9 milioane de dolari.
Presa americană îl oferă ca exemplu al furturilor de pe carduri pe Florin Duduianu, care a fost arestat în SUA, la începutul acestui an, alături de alte 47 de persoane. Acesta este acuzat că ar fi coordonat o grupare infracțională care a furat sume semnificative de bani de pe cardurile EBT (transfer electronic de beneficii) ale familiilor cu venituri mici din statul California, prin instalarea dispozitive de skimming în magazine, o schemă care a păgubit statul cu peste 100 de milioane de dolari.
Departamentul american de justiție susține că șeful Clanului Duduianu ar fi pledat deja vinovat pentru alte trei capete de acuzare de fraudă bancară și utilizare ilegală a dispozitivelor de acces neautorizat. Pentru fiecare infracțiune, românul riscă până la 30 de ani de închisoare, iar potrivit sistemului judiciar american pedepsele se cumulează. Un alt suspect, în vârstă de doar 14 ani, a fost capturat de autorități într-o mașină de 250.000 de euro parcată pe locul rezervat persoanelor cu handicap și cu un ceas Rolex la mână.
Mafia românească din SUA, în legături cu banda Riviera Maya
Organele federale dau vina pentru proliferarea acestor infracțiuni pe afluxul de imigranți ilegali de la granița sudică, dar și pe o combinație de politici laxe de eliberare pe cauțiune și necunoașterea cazierelor penale în țările de proveniență, care permit infractorilor să-și taie brățările de monitorizare și să fugă de justiție, dacă sunt arestați. Procurorii din California spun că, în afară de furtul de pe carduri, interlopii români schimbă bonurile de masă (food stamps) pe lapte praf și băuturi energizante, cu care fac contrabandă în Mexic.
FBI și poliția română au arestat deja zeci de suspecți, dar au recuperat doar 1 milion de dolari și 11 mașini de lux. Gruparea activă în SUA ar avea legături strânse cu banda Riviera Maya, care sustrăgea banii de pe cardurile turiștilor americani în stațiunile litorale Tulum și Cancun din Mexic, despre care se spune că ar fi fost condusă de interlopul român Tudor Florian, poreclit "Rechinul".
Infractorii români, un pericol serios pentru includerea în programul Visa Waiver
La finalul anului trecut, Ambasadorul României în Statele Unite ale Americii, Dan Andrei Muraru, a anunțat că mai sunt doar doi ani până când cetățenii români vor putea intra pe teritoriul american fără vize, țara noastră urmând să fie inclusă în programul Visa Waiver începând din decembrie 2025.
Anunțul vine însă la pachet cu obligații serioase pentru Guvernul României, care este constrâns să intensifice eforturile de combatere a traficului de persoane şi de o colaborare mai strânsă cu SUA, în privința imigrației ilegale și a combaterii infracțiunilor grave săvârșite pe teritoriul american de persoane cu cetățenie română.
În acest moment, România, Bulgaria și Cipru sunt singurele state membre ale UE ale căror vize nu au fost încă eliminate de către SUA, motivul oficial fiind că aceste țări au încă o rată de refuz la acordarea vizelor mai mare de 3%.
Foto - FBI, Orange County DA, El Cajon Police Department, Getty Images
Urmăriți SPORT.RO și pe Google News